Informasjon om semesteroppgaven (eksamen)

**Eksamen er en semesteroppgave på 10 sider (23000 tegn uten mellomrom +/- 10%) som tar utgangspunkt i pensum.**

**Innleveringsfrist: 26. mai 2023  kl. 11:00 (i Inspera).**

**Veiledning**
- Seminar om semesteroppgaven og om å skrive akademisk: 14. februar.
- Innlevering av utkast i Canvas: 14. mars. Du vil få skriftlig tilbakemelding fra Irmelin/Kjersti.
- Diskusjon av semesteroppgaven i grupper: 18.4

**Mer om oppgaven**
Semesteroppgaven skal gi deg mulighet til å granske og drøfte et felt innenfor skriftkyndighet på andrespråket og til å dokumentere dine faglige kunnskaper og vurderingsevne. Oppgaven skal være et undersøkende, faglig arbeid innenfor et avgrenset tema som har med skriving og/eller lesing å gjøre. Temaet skal være forankret i pensumlitteratur på emnet. Skrivingen av semesteroppgaven er en problemløsningsprosess. Den tar utgangspunkt i en problemstilling du formulerer selv, og den har et klart mål.

I oppgaven besvarer eller drøfter du problemstillingen gjennom en systematisk undersøkelse av et materiale, og i oppgaven skal du også gjøre rede for framgangsmåten/metoden du bruker for å samle stoff.

Forslag til struktur eller disposisjon av teksten:
1. Innledning: Presentasjon av problemstilling (evt. hypoteser) og formål. Du skal også presentere bakgrunn for arbeidet, som tidligere forskning, egen erfaring og teori på feltet. Her er det viktig at du tar utgangspunkt i sentral pensumlitteratur.

2. Metode og fremgangsmåte: Her skal du redegjøre for framgangsmåten eller metoden for undersøkelsen eller arbeidet du har gjennomført.

3. Resultat og drøfting: Her presenterer du resultatene av undersøkelsen din, og du drøfter resultatene på bakgrunn av tidligere forskning og teori.

4. Avslutning: Her presenterer du mulige implikasjoner, konklusjoner og eventuelt nye perspektiver.

Hva blir vurdert?
Kunnskapsinnhold og faglighet: Det er krav om teoretisk og faglig forankring i pensumlitteratur og bruk av pensumlitteratur, både dybde og relevans.

Evne til problemløsning og vurdering: Problemformulering skal være presist formulert. Det skal være fokus gjennom hele oppgaven og konklusjonen skal være underbygd. Det er også krav om å vise vurderingsevne og selvstendighet. Du skal ha en drøftende holdning til faglitteraturen.

Framstillingsevne og språk: Framstillingen skal være språklig god gjennom å kommunisere tydelig i akademisk språkstil, med få systemfeil. Du skal bruke et presist fagspråk. Teksten skal ha en logisk oppbygging og det skal være lett å følge argumentasjonen.

**Viktig informasjon til masterstudenter**
Masterstudenter skal levere en liste over egen tilleggslitteratur som eget vedlegg til eksamen. Dette er obligatorisk! Når det gjelder valget av pensumlitteratur, vil emneansvarlig kunne være behjelpelig, men dere skal selv komme med egne forslag.

**Til alle: Lykke til!**